
Modelling the effects of impact shock in a MEMS sensor

Kulcsszavak: MEMS, VEM, ütközés, átviteli függvény
A MEMS (micro-electromechanical system, mikro-elektromechanikai rendszer) szenzorok mára mindennapjaink részét képezik, ott vannak az okostelefonjainkban, fülhallgatóinkban, okosóráinkban, de az autóink kritikus rendszereinek is fontos részét képezik. A technológia folyamatos fejlődésével a szenzorstruktúrák egyre kisebbek és érzékenyebbek lesznek, az ütközésekkel, hirtelen behatásokkal szembeni ellenállóságuk csökken. Ütközéseknek pedig számos esetben ki vannak téve a szenzorok, például autóbaleset során, illetve leeshetnek a gyártósorról, vagy leejthetjük őket a mobiltelefonunkkal együtt is. A sokk szenzortokozásban való terjedésének helyes modellezésével lehetőség nyílik a szenzor ütésállóságának értékelésére és javítására már a tervezés korai szakaszában.
Dolgozatomban egy egyszerűsített MEMS gyorsulásmérő szenzor padlóra történő ejtését vizsgálom, az ütközés okozta sokk terjedését, illetve a szenzorstruktúrára gyakorolt hatást. A folyamatot a gyors dinamikára való tekintettel explicit végeselemes szoftverrel szimulálom. A struktúrára gyakorolt hatást erősen befolyásolja a szenzor ejtésének szöge és a padló anyaga. A sokk szenzorházon keresztüli terjedésére diszkrét átviteli függvényt illesztek, amelynek a célja a minél általánosabban (különböző anyagokra és konfigurációkra) alkalmazható, egyszerű modell megalkotása.
A dolgozatban megmutatom továbbá, hogy a mikroszekundumok alatt lejátszódó ütközés képes egy mikrométer skálájú egyszerűsített szenzorstruktúra sajátfrekvenciáit gerjeszteni, azaz a struktúra tönkremenetelét rezonancia is okozhatja.



